**Noi și pământul**

*Lucian Blaga*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Atâtea stele cad în noaptea asta.

Demonul nopții ține parcă-n mâni pământul

și suflă peste-o iască

năprasnic să-l aprindă.

În noaptea asta-n care cad

atâtea stele, tânărul său trup

de vrăjitoare-mi arde-n brațe

ca-n flăcările unui rug.

Nebun,

ca niște limbi de foc eu brațele-mi întind,

ca să-ți topesc zăpada umerilor goi,

și ca să-ți sorb, flămând să-ți mistui

puterea, sângele, mândria, primăvara, totul.

În zori când ziua va aprinde noaptea,

Când scrumul nopții o să piara dus

de-un vânt spre-apus,

în zori de zi aș vrea să fim și noi

cenușa,

noi și - pământul.